МОТИВИ

към проект на Наредба за изменение и допълнение на Наредба  за условията и реда за записване, отписване и преместване на децата в детските градини на територията на община Кирково, приета с Решение №175 от Протокол №19/23.11.2016 г., на Общински съвет Кирково

I.ПРИЧИНИ, КОИТО НАЛАГАТ ИЗМЕНЕНИЕ И ДОПЪЛНЕНИЕ НА НАРЕДБАТА:
Към настоящия момент са настъпили  промени в Закона за предучилищно и училищно образование, които следва да намерят отражение в  Наредбата  за условията и реда за записване, отписване и преместване на децата в детските градини на територията на община Кирково. Предлаганите изменения и допълнения касаят синхронизирането на Наредбата и ЗПУО. В преходни и заключителни разпоредби към Закона за изменение и допълнение на закона за предучилищно и училищно образование (ДВ, бр. 82 от 2020 г.) в § 16 е посочено, че в срок до началото на учебната 2023 – 2024 г. общините създават необходимите условия за осъществяване на задължителното предучилищно образование по чл.8, ал. 1 на децата на 4-годишна възраст в съответствие с изискванията на този закон и подзаконовите актове по прилагането му.
В Наредба № 5 за предучилищното образование, издадена от министъра на образованието и науката, в чл.4, ал. 3 е посочено, че предучилищното образование е задължително от учебната година, която е с начало в годината на навършване на 4 годишна възраст на детето, като родителите избират вида на организацията на предучилищно образование по чл. 14 от наредбата.
С оглед на това, съгласно Закона за предучилищното и училищно образование и Наредба № 5 за предучилищното образование, от началото на учебната 2023 – 2024 г. децата на 4-годишна възраст следва задължително да бъдат обхванати в предучилищното образование.
В проекта на наредба се предлага и промяна на думи и изрази като: заличаване на думата „подготвителна“, промяна в думата и изразите: „5-годишна възраст детето“, „в трета и четвърта подготвителна възрастова група“, „подлежащи на задължителна предучилищна подготовка на 5 и 6 години“, както и допълнение на изрази: „с изключение на първа възрастова група само в случаите на чл.3, ал.2“.
[bookmark: _GoBack]Това налага изменение на Наредба  за условията и реда за записване, отписване и преместване на децата в детските градини на територията на община Кирково.

II. ЦЕЛИ, КОИТО СЕ ПОСТАВЯТ
С предлаганите промени Наредбата за условията и реда за записване, отписване и преместване на децата в детските градини на територията на община Кирково ще се приведе в съответствие с чл. 8, ал. 1 от Закона за предучилищното и училищно образование.

III.ФИНАНСОВИ И ДРУГИ СРЕДСТВА, КОИТО ЩЕ БЪДАТ НЕОБХОДИМИ ЗА ПРИЛАГАНЕТО НА НОВАТА УРЕДБА
В Решение № 337 от 2 май 2023 г. на Министерски съвет за изменение и допълнение на Решение № 280 от 2022 г. на МС е предвиден норматив за издръжка на дете в общинска детска градина или общинско училище, като средствата ще постъпват от държавния бюджет. В изпълнение на Постановление №79 на Министерски съвет за учебната 2023 – 2024 година за безвъзмездно ползване се осигуряват познавателни книжки за първа, втора, трета и четвърта възрастови групи, като същите се закупуват за всяка учебна година със средства от държавния бюджет.
IV.ОЧАКВАНИ РЕЗУЛТАТИ
С предлаганите промени, разпоредбите на наредбата ще се приведат в съответствие със Закона за предучилищното и училищно образование, като задължително бъдат обхванати деца на 4-годишна възраст в предучилищното образование.

V.АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ
Предлаганите промени в Наредбата за условията и реда за записване, отписване и преместване на децата в детските градини на територията на община Кирково са съобразени с действащото законодателство и не противоречат на правото на Европейския съюз.

